31.10.2014

**Vizita de studiu a experţilor din partea Academiei de Administrare Publică**

**din Republica Moldova**

În această perioadă se desfăşoară la sediul Agenţiei Naţionale a Funcţionarilor Publici vizita de studiu a doi experţi implicaţi în procesul de realizare a programelor de perfecţionare din cadrul Academiei de Administrare Publică din Republica Moldova. Evenimentul face parte din planul de acţiuni pe anul 2014 pentru punerea în aplicare a *Acordului de cooperare între Ministerul Dezvoltării Regionale şi Administraţiei Publice din România şi Academia de Administrare Publică de pe lîngă preşedintele Republicii Moldova privind cooperarea în domeniul managementului funcţiei publice şi al funcţionarilor publici.*

Scopul vizitei de studiu urmăreşte realizarea unei analize comparative a sistemului de formare din cadrul celor două administraţii, evenimentul oferind totodată oportunitatea identificării unor noi linii de colaborare, în special, prin proiecte cu finanţare externă.

În deschiderea evenimentului au participat preşedintele Agenţiei Naţionale a Funcţionarilor Publici, József Birtalan şi secretarul general al instituţiei, Carmen Drăgan.

Discuţiile ulterioare se axează pe analiza sistemului de formare, la întâlnire participând reprezentanţi ai departamentelor din cadrul Agenţiei Naţionale a Funcţionarilor Publici, cu atribuţii în domeniul formării şi perfecţionării profesionale.

Evenimentul include şi o vizită la Centrul Regional de Formare Continuă pentru Administraţia Publică Locală Bucureşti.

***Direcţia Comunicare şi Relaţii Internaţionale***

**comunicare@anfp.gov.ro**

**Tel./fax: 0374 11 27 22**